รัฐบาลไทย-ข่าวทำเนียบรัฐบาล-สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด "ห้องสมุดพร้อมปัญญา" ณ เรือนจำกลางกำแพงเพชร​
วันพุธที่ 5 เมษายน 2566
05/04/2566
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด "ห้องสมุดพร้อมปัญญา" ณ เรือนจํากลางกําแพงเพชร​
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด "ห้องสมุดพร้อมปัญญา" ณ เรือนจํากลางกําแพงเพชร​
ในวันจันทร์ที่ ๓ เมษายน​ ๒๕๖๖ เวลา ๐๙.๔๐ น. สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดําเนินไปทรงเปิด "ห้องสมุดพร้อมปัญญา" เรือนจํากลางกําแพงเพชร โดยมี นางพงษ์สวาท กายอรุณสุทธิ์ ปลัดกระทรวงยุติธรรม นายสหการณ์ เพ็ชรนรินทร์ รองปลัดกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ นายสิทธิ สุธีวงศ์ รองอธิบดีกรมราชทัณฑ์​ ฝ่ายบริหาร​ นายณรงค์​ จุ้ย​เส่ย​ รองอธิบดี​กรมราชทัณ​ฑ์​ ฝ่ายปฏิบัติการ​ นายชาญ วชิรเดช รองอธิบดีกรมราชทัณฑ์​ ฝ่ายพัฒนา นายฐิติพันธุ์ มนูจันทรัถ ผู้บัญชาการเรือนจํากลางกําแพงเพชร​ พร้อมด้วยผู้บริหาร​ ข้าราชการ เจ้าหน้าที่ ตลอดจนผู้ที่เกี่ยวข้อง ร่วมรับเสด็จ ณ เรือนจํากลางกําแพงเพชร​ อํา​เภอเมือง​ จังหวัดกําแพงเพชร​
โอกาสนี้ ปลัดกระทรวงยุติธรรม ได้กราบบังคมทูลรายงานการดําเนินงานของเรือนจํากลางกําแพงเพชร​ และห้องสมุดพร้อมปัญญา ว่า​ เรือนจํากลางกําแพงเพชร​ เป็นเรือนจําที่ควบคุมผู้ต้องขังชายและหญิง มีอํานาจควบคุมผู้ต้องขังที่มีกําหนดโทษไม่เกิน​ ๓๐ ปี ปัจจุบันมีผู้ต้องขัง รวม ๓,๑๐๘ คน
สําหรับ “ห้องสมุดพร้อมปัญญา” เรือนจํา​กลางกําแพงเพชร​ ได้ดําเนินโครงการปรับปรุง​ห้องสมุดเรือนจํา​เฉลิมพระเกียรติ​ฯ​ ตั้งแต่ปี พ.ศ. ๒๕๔๖ ให้มีความพร้อม เหมาะสมกับการให้บริการกับกลุ่มเป้าหมายอย่างต่อเนื่อง ที่ทําการห้องสมุดกลางตั้งอยู่ชั้นล่างของอาคารศูนย์การเรียนเรือนเพชรศึกษา ตัวอาคารเป็นคอนกรีตเสริมเหล็ก ๒ ชั้น ชั้นบนเป็นห้องเรียนสําหรับจัดการเรียนการสอนสายสามัญ วิชาชีพ และธรรมศึกษา ชั้นล่างเป็นที่ทําการห้องสมุดกลาง ห้องเรียนคอมพิวเตอร์ และห้องเรียนวิชาชีพ มีห้องสมุดสาขาในแดนควบคุมต่าง ๆ มีบริการห้องสมุดเคลื่อนที่ เพื่อส่งเสริมให้ผู้ต้องขังมีนิสัยรักการอ่านและการใช้เวลาว่างให้เกิดประโยชน์ มีสื่อสารสนเทศให้บริการกว่า ๑๐,๐๐๐ ชื่อเรื่อง มีการนําระบบโปรแกรมห้องสมุดอัตโนมัติ (PMB) มาใช้จัดเก็บข้อมูลสารสนเทศและให้บริการยืม - คืน
ในการนี้ ทรงพระราชทานเข็มที่ระลึกแก่ผู้มีอุปการคุณสนับสนุนการดําเนินงาน “ห้องสมุดพร้อมปัญญา” จํานวน ๑๐๐ ราย จากนั้น ทอดพระเนตรการแสดงของผู้ต้องขัง​ “ชุดรําโทน” และทรงเปิด "ห้องสมุดพร้อมปัญญา" เสด็จฯ เข้าอาคารห้องสมุด ทอดพระเนตรมุมบรรณารักษ์ ห้องเรียน​ DLTV มุมเรียนรู้เศรษฐกิจพอเพียง มุมศิลปวัฒนธรรม มุมซ่อมบํารุงหนังสือด้วยการเย็บกี่เพื่ออนุรักษ์การซ่อมแซมหนังสือแบบโบราณ​ มุมเฉลิมพระเกียรติ มุม Multimedia &​ E – Learning ทอดพระเนตรโครงการ “เรื่องเล่าจากหนังสือพระราชนิพนธ์” และห้องเรียนคอมพิวเตอร์โครงการเทคโนโลยีสารสนเทศแนวพระราชดําริ ซึ่งปัจจุบันได้ประสานความร่วมมือกับวิทยาลัยสารพัดช่างกําแพงเพชร จัดการเรียนการสอนรายวิชาการสร้างภาพกราฟิกด้วยโปรแกรม Photo Shop ทั้งนี้ เมื่อสําเร็จการศึกษาอบรมจะสามารถนําไปต่อยอดประกอบอาชีพได้ภายหลังพ้นโทษ​ เช่น การทํารูปกราฟิกดีไซน์เพื่อทําการตลาดบนสื่อโซเชียลต่าง​ ๆ​ จากนั้นทรงปลูกต้นจําปีสิรินธรบริเวณด้านหน้าอาคารห้องสมุดพร้อมปัญญา ​และทอดพระเนตรบูธนิทรรศการการฝึกวิชาชีพของเรือนจําผ่านโครงการต่าง​ ๆ เช่น งานแกะสลักงานช่างไม้ การสาธิตการร้อยมาลัยใบตอง ขนมไทย แกะสลักผลไม้ การทําเบเกอรี่ การฝึกวิชาชีพบาเรตต้า การฝึกวิชาชีพเกษตรกรรมตามหลักปรัชญาเศรษฐกิจพอเพียง การผลิตผ้าย้อมศิลาแลงพิมพ์ลาย การผลิตกระเป๋าแฮนด์เมด และการจําหน่ายผลิตภัณฑ์ราชทัณฑ์ผ่านแอพพลิเคชั่น "แม่ขนุน"